Diari Oficial de la Generalitat Valenciana


Sumari del DOGV 6672, del 16-12-2011 (2011/12880)

Notificació de la sentència dictada en el procediment de guarda i custòdia número 1407/2010.
--------------------------------------------------------------------------------------------

### Dades del document

Número de DOGV
:   6672

Data del DOGV
:   16-12-2011

Secció del DOGV
:   IV. ADMINISTRACIÓ DE JUSTÍCIA

Número del document
:   2011/12460


Organisme emissor
:   Jutjat de Primera Instància Número 10 d'Alacant

Tipus de document
:   Edicte

Notificació de la sentència dictada en el procediment de guarda i custòdia número 1407/2010. [2011/12885]  
Família, guarda, custòdia i aliments de fills menors no matrimonials no consensuats 001407/2010-Cl   
De: Eugeniya Fedoseeva.  
Procuradora: Francisca Bieco Marín.  
Contra: José Nve Elo Obomo.  
Procurador/a: -   
En aquest procediment de guarda, custòdia i aliments, seguit a instància d'Eugeniya Fedoseeva contra José Nve Elo Obomo, s'ha dictat sentència que diu literalment el següent:   
«Sentència número 477/2011  
Jutgessa que la dicta: Susana Pilar Martínez González.  
Lloc: Alacant.  
Data: 15 de juliol de 2011.   
Part demandant: Eugeniya Fedoseeva.  
Advocat/da: -  
Procuradora: Francisca Bieco Marín.  
Part demandada: José Nve Elo Obomo.  
Advocat/da: -  
Procurador/a: -  
Objecte del judici: guarda, custòdia o aliments de fills menors no matrimonials no consensuats.  
La magistrada jutgessa del Jutjat de Primera Instància número 10 d'Alacant, Susana Martínez González, ha vist aquestes actuacions de judici verbal número 1407/2010 entre les parts, d'una, com a demandant, Eugenya Fedoseeva, representada per la procuradora senyora Bieco Marín i assistida del lletrat senyor Aliaga Martínez, i d'una altra, com a demandat, José Nve Elo Obomo, declarat en rebel·lia, sobre guarda, custòdia i aliments amb relació al fill menor d'edat, amb intervenció del Ministeri Fiscal.   
Dispositiva   
Que amb estimació de la demanda formulada per la procuradora senyora Bieco Marín, en nom i representació d'Eugenya Fedoseeva, contra José Nve Elo Obomo, declarat en rebel·lia, acorde les següents mesures en benefici del fill menor:   
1. El fill menor d'ambdós parts, J. M., sotmés a la pàtria potestat d'ambdós progenitors, quedarà sota la guarda i custòdia de la mare, i cada progenitor haurà de mantindre informat l'altre sobre l'evolució escolar, social i sanitària del fill, sempre que el progenitor no la puga obtindre per si mateix; els professionals que s'ocupen del menor estan obligats a subministrar, tant al pare com a la mare, qualsevol informació que els sol·liciten sobre el seu fill, per ser ambdós titulars de la pàtria potestat. Així mateix, caldrà demanar el consentiment de l'altre progenitor (que s'entendrà atorgat si no mostra la seua oposició en els 10 dies naturals següents a la notificació fefaent) o comptar amb autorització judicial prèvia per als canvis de residència que, per la distància, impedisquen o dificulten el règim de visites, per als canvis de col·legi, orientació educativa, religiosa o laica, tractaments mèdics o psicològics transcendents, sobretot de cirurgia estètica o psiquiàtrics, i en general, qualsevol alteració que afecte de manera important la vida del menor.   
  
2. S'estableix com a règim de visites i comunicacions amb el cònjuge no custodi caps de setmana alterns, des del dissabte a les 09.00 hores fins al diumenge a les 20.30 hores, així com els següents períodes vacacionals.  
- Vacances d'estiu. Els anys parells: de l'1 al 31 de juliol, amb la mare i de l'1 al 31 d'agost, amb el pare.  
Els anys imparells se n'invertirà l'ordre.  
- Nadal. Anys parells: des de l'últim dia lectiu anterior a les vacances a les 22.00 hores fins al 30 de desembre a les 20.00 hores amb la mare; des d'aleshores fins a l'últim dia de vacances de Nadal a les 20.00 hores amb el pare.  
Els anys imparells de manera contrària.  
- Setmana Santa. Anys parells: de l'últim dia lectiu anterior a les vacances a les 20.00 hores al dilluns de Pasqua a les 20.00 hores amb la mare; des d'aquest moment fins al diumenge següent a les 20.00 hores amb el pare. Els anys imparells al revés. Si els períodes de vacances són distints es distribuiran per meitat en el sentit altern indicat.  
Els períodes de vacances interrompran el règim ordinari de visites de caps de setmana i intersetmanals; correspondrà el primer cap de setmana posterior al període de vacances a aquell dels progenitors que no haja tingut el menor durant l'últim període de vacances.   
El progenitor que el tinga haurà de lliurar a l'altre, juntament amb el menor, la roba i documentació relativa a aquesta que puga necessitar durant l'estada, com el DNI, passaport, targeta sanitària, etc., així com els medicaments que, si escau, necessite.   
Ambdós progenitors facilitaran la comunicació telefònica, postal o telemàtica del menor amb el progenitor que no el tinga amb ell, i aquest haurà de respectar, en qualsevol cas, els horaris de descans i estudi del menor.   
3. S'estableix la quantitat de dos-cents euros (200 €) en concepte d'aliments en favor del fill, quantitat que el pare ingressarà en els primers cinc dies de cada mes en el compte que a aquests efectes assenyale l'altre progenitor, i que s'actualitzarà anualment d'acord amb les variacions de l'IPC; cada progenitor haurà d'abonar el 50% de les despeses extraordinàries que puga ocasionar el fill. Respecte d'aquestes, pel que fa a les activitats extraescolars o d'oci, de caràcter no necessari o no recomanades com a reforç pel col·legi o per prescripció o consell mèdic o psicològic, només s'hauran d'assumir al 50% les que es realitzen per comú acord entre els progenitors, i en cas contrari haurà d'assumir el pagament aquell que haja decidit la realització de l'activitat indicada. En qualsevol cas, les despeses extraordinàries que no tinguen caràcter urgent hauran de ser consentides per ambdós progenitors, i s'entendrà que l'altre consent la realització de la despesa quan, notificada la intenció de realitzar-la i l'import d'aquesta, amb els documents corresponents, per qualsevol mitjà fefaent, deixe transcórrer el termini de 10 dies sense mostrar-hi oposició. En cas de discrepància entre les parts sobre la procedència de la despesa, hauran de sotmetre's a decisió judicial. Només les de caràcter urgent i necessari es podran realitzar sense consentiment o autorització judicial prèvies.  
A aquests efectes, el primer termini de pensió, corresponent al mes de juliol, s'haurà de pagar en els cinc dies següents a la notificació de la resolució a l'obligat a pagar-lo.  
4. No s'aprecien motius per a imposar les costes processals a cap dels litigants.  
Mode d'impugnació: mitjançant recurs d'apel·lació, davant de l'Audiència Provincial d'Alacant (art. 455 LEC). El recurs s'haurà de preparar per mitjà d'escrit que caldrà presentar davant d'aquest Jutjat en el termini de cinc dies, i es limitarà a citar la resolució apel·lada; s'hi manifestarà la voluntat de recórrer i s'hi indicaran els pronunciaments que impugna (article 457,2 LEC).   
D'acord amb la disposició addicional 15a de la Llei Orgànica del Poder Judicial, perquè siga admés a tràmit el recurs d'apel·lació contra aquesta resolució s'haurà de constituir un depòsit de 50 euros, que li serà tornat només en el cas que el recurs siga estimat.   
El depòsit caldrà constituir-lo amb l'ingrés de l'esmentada quantitat en el banc Banesto, en el compte corresponent a aquest expedient (jjjj 0000 cc eeee aa); s'haurà d'indicar en el camp "concepte" el codi "02 civil-apel·lació" i la data de la resolució objecte de recurs amb el format dd/mm/aaaa.   
Si es realitza l'ingrés mitjançant transferència bancària, després de completar el codi de compte corrent (ccc, 20 dígits), s'haurà d'indicar en el camp "concepte" el número de compte, el codi i la data en la forma exposada en el paràgraf anterior.  
En cap cas s'admetrà una consignació per un import diferent de l'indicat. En el cas que haja de realitzar uns altres pagaments en el mateix compte, haurà de verificar un ingrés per cada concepte, fins i tot si obeeixen a altres recursos de la mateixa o distinta classe.   
Estan exceptuats de l'obligació de constituir el depòsit aquells que tinguen reconegut el dret a litigar gratuïtament, el Ministeri Fiscal, l'Estat, les comunitats autònomes, les entitats locals i els organismes autònoms dependents dels tres anteriors.   
Aquesta és la meua sentència, que pronuncie, mane i firme».   
I com el demandat esmentat, José Nve Elo Obomo, es troba en parador desconegut, s'expedeix aquest edicte perquè valga de notificació de forma deguda.  
  
Alacant, 22 de novembre de 2011.- El secretari judicial: Pedro F. González de Pereda.